Το Κοράκι (ταινία, 1994)

***Το Κοράκι*** () είναι αμερικανική ταινία υπερηρώων του 1994 σε σκηνοθεσία Άλεξ Πρόγιας και σενάριο των Ντέιβιντ Τζ. Σόου και Τζον Σίρλεϊ, βασισμένο στο ομώνυμο κόμικ του Τζέιμς Ο'Μπαρ που αφηγείται την ιστορία του Έρικ Ντρέιβεν, ενός ροκ μουσικού που ανασταίνεται για να εκδικηθεί τον βιασμό και τη δολοφονία της αρραβωνιαστικιάς του, καθώς και τον θάνατό του.

Πρωταγωνιστεί ο Μπράντον Λι στην τελευταία του κινηματογραφική εμφάνιση, ο οποίος τραυματίστηκε κατά λάθος σε μια σκηνή κατά τη διάρκεια των γυρισμάτων από ελαττωματικές σφαίρες και αργότερα πέθανε στο νοσοκομείο κατά τη διάρκεια της χειρουργικής επέμβασης. Με μόνο οκτώ μέρες παραγωγής, οι ημιτελείς σκηνές που τον έδειχναν αντιμετωπίστηκαν χρησιμοποιώντας επαναλήψεις στο σενάριο, έναν κασκαντέρ και ψηφιακά ειδικά εφέ. Η ταινία είναι αφιερωμένη τόσο στον Λι όσο και στην αρραβωνιαστικιά του, Ελίζα Χάτον. Παρά τις πολλές αποτυχίες παραγωγής λόγω του θανάτου του Λι, "το κοράκι" αναγνωρίστηκε κριτικά για το μοναδικό οπτικό του στυλ, την πλοκή, το συναισθηματικό βάθος και την ερμηνεία του Λι.

Μετά τον θάνατο του Λι, η Paramount Pictures αποφάσισε να μην διανείμει την ταινία και τα δικαιώματα πήρε η Miramax, η οποία επέβλεψε την ολοκλήρωση της. Κέρδισε 94 εκατομμύρια δολάρια στο box office με προϋπολογισμό 23 εκατομμυρίων δολαρίων και απέκτησε μεγάλη λατρεία. Η επιτυχία της ταινίας οδήγησε σε franchise που περιλαμβάνει τρία σικουέλ και μια τηλεοπτική σειρά. Ωστόσο οι συνέχειες, που παρουσίαζαν διαφορετικούς πρωταγωνιστές και κανένα από τα αρχικά μέλη του καστ, δεν μπόρεσαν να ανταποκριθούν στην επιτυχία της πρώτης ταινίας.

## Πλοκή
Ο Έρικ Ντρέιβεν και η Σέλι Γουέμπστερ είναι δύο νεαροί εραστές που ετοιμάζονται να παντρευτούν. Αλλά το βράδυ πριν από το γάμο τους, την περίφημη **Νύχτα του Διαβόλου**, που ονομάστηκε έτσι λόγω μιας έκρηξης βίας στην πόλη, τέσσερις κακοποιοί που ονομάζονται Τ-Μπερντ, Σκανκ, Φανμπόι και Τεν Τεν εισβάλλουν στο διαμέρισμά τους και με τη σειρά τους ξυλοκοπούν και βιάζουν άγρια ​​την Σέλι. Εν τω μεταξύ, όταν Έρικ επιστρέφει στο σπίτι, οι κακοποιοί τον μαχαιρώνουν και τον πετάνε από το παράθυρο. Η Σέλι θα πεθάνει, μετά από 30 ώρες, στο νοσοκομείο.

Ένα χρόνο μετά τον θάνατό του, ένα μυστηριώδες κοράκι εμφανίζεται στον τάφο του Έρικ και ο νεαρός άνδρας ανασταίνεται. Χάρη στο κοράκι, ένας αρχαίος θρύλος γίνεται πραγματικότητα και ο Έρικ τώρα μπορεί να πάρει εκδίκηση επιστρέφοντας από το βασίλειο των νεκρών. Έχοντας γίνει άτρωτος από τη νέα του απόκοσμη φύση, ο Έρικ περιπλανιέται ήσυχα και γρήγορα στα σοκάκια της πόλης. Το κοράκι γίνεται ο συνδετικός κρίκος μεταξύ του βασιλείου των ζωντανών και αυτού των νεκρών, με τα μάτια του να είναι αυτά του Έρικ, ο οποίος με αυτόν τον τρόπο μπορεί να έχει εναέρια θέα από το σημείο που βρίσκεται το κοράκι. Κάποια στιγμή βρίσκει τη Σάρα, την πολύ νεαρή φίλη του, και θα βοηθηθεί από έναν ευσυνείδητο αστυνομικό, τον Άλμπρεχτ, ο ​​οποίος είχε μείνει στο πλευρό της Σέλι σε αυτές τις 30 ώρες αγωνίας προτού πεθάνει. 

Πίσω στο σπίτι του, ο Έρικ βιώνει τις στιγμές του θανάτου του και τον ξυλοδαρμό της Σέλι. Τότε αρχίζει να μεταμφιέζεται βάζοντας μακιγιάζ στο πρόσωπο του, ντύνεται στα μαύρα και αρχίζει να εκδικείται σκοτώνοντας τον πρώτο κακοποιό, τον Τιν Τιν. Μετά πηγαίνει στον Γκίντεον, ιδιοκτήτη ενός ενεχυροδανειστηρίου, για να πάρει το δαχτυλίδι των αρραβώνων. Ο Έρικ αναθέτει στον Γκίντεον να ειδοποιήσει τους απαγωγείς του και, μετά από μια αντίδραση από τον καταστηματάρχη, ανατινάζει την επιχείρησή του και φεύγει για να συνεχίσει την εκδίκησή του.

Ο Έρικ, ο οποίος εν τω μεταξύ απελευθέρωσε την Ντάρλα (μητέρα της Σάρα) από την πορνεία και την εξάρτηση των ναρκωτικών, εξαφανίζει τον Φανμπόι, τον δεύτερο κακοποιό. Την ίδια τύχη θα έχει και ο Τ-Μπερντ, ο αρχηγός της συμμορίας, που δολοφονείται μπροστά στα μάτια του Σκανκ, του τελευταίου κακοποιού. Ο Σκανκ φυλάσσεται από τους άνδρες του Top Dollar, καθώς θα μπορούσε να δώσει σημαντικές πληροφορίες για τον Έρικ, ο οποίος φτάνει στο κρυσφύγετο της οργάνωσης, ζητώντας από τον Top Dollar να του δώσει μόνο τον Σκανκ για να τελειώσει την εκδίκησή του, αλλά, όταν αρνείται, τον προκαλεί και το αφεντικό διατάζει τους άντρες του να τον σκοτώσουν. Σε αυτό το σημείο, ο Έρικ εξοντώνει όλους τους κακοποιούς και καταφέρνει να δραπετεύσει μαζί με τη Μίκα και τον Γκρέιντζ, τον έμπιστο υποχείριό του. Μετά τη σφαγή, ο Έρικ πιάνει τον Σκανκ και, μετά από μια σύντομη μάχη, τον σκοτώνει. Η εκδίκησή του φαίνεται να έχει τελειώσει και ο Ντρέιβεν μπορεί να επανενωθεί με την αγαπημένη του Σέλι. 

Πηγαίνοντας πίσω στο νεκροταφείο, συναντά τη Σάρα και την αποχαιρετάει, αλλά το κορίτσι, επιστρέφοντας σπίτι, απάγεται από τον Γκρέιντζ με εντολή του Top Dollar, αναγκάζοντας τον Έρικ να καθυστερήσει την επιστροφή του στη μετά θάνατον ζωή. Η μάχη με τον Top Dollar αποδεικνύεται πολύ δύσκολη, καθώς η Μίκα ανακαλύπτει ότι η δύναμη του Έρικ βρίσκεται στο κοράκι. Στην πραγματικότητα, όταν το κοράκι τραυματίζεται, ο Έρικ χάνει την αθανασία του, αλλά, με τη βοήθεια του Άλμπρεχτ, αναγκάζει τους τρεις κακοποιούς να ηττηθούν και ο Έρικ καταφέρνει τελικά να εξοντώσει και τον αρχηγό της συμμορίας, αφού τον υποβάλει σε όλα τα βασανιστήρια και την αγωνία που είχε η Σέλι τις 30 ώρες που πέρασε στο νοσοκομείο προτού πεθάνει. Ολοκληρώνοντας το έργο του, ο Ντρέιβεν επιστρέφει για να επανενωθεί με την αγαπημένη του, για πάντα. Η ταινία ξεκινά και τελειώνει με τις προσωπικές σκέψεις της Σάρα για τη ζωή, τον θάνατο και την αγάπη.
## Διανομή ρόλων

* Μπράντον Λι ως Έρικ Ντρέιβεν / Το κοράκι
* Ροσέλ Ντέιβις ως Σάρα
* Έρνι Χάντσον ως αστυνομικός Ντάρυλ Άλμπρεχτ
* Μάικλ Γουίνκοκ ως Top Dollar
* Μπάι Λινγκ ως Μίκα
* Σοφία Σίνας ως Σέλι Γουέμπστερ
* Άννα Λέβιν ως Ντάρλα
* Ντέιβιντ Πάτρικ Κέλι ως Τ-Μπερντ
* Άντζελ Ντέιβιντ ως Σκανκ
* Λόρενς Μέισον ως Τιν Τιν
* Μάικλ Μάσε ως Φανμπόι
* Τόνι Τοντ ως Γκρέιντζ
* Γιον Πολίτο ως Γκίντεον 
* Μπιλ Ρέιμοντ ως Μίκι
* Μάρκο Ροντρίγκεζ ως ντετέκτιβ Τόρες

## Υποδοχή
### Box office
Το Κοράκι ήταν μια μεγάλη επιτυχία στο box office. Η ταινία πήρε την πρώτη θέση στις Ηνωμένες Πολιτείες σε 1.573 κινηματογραφικές αίθουσες με 11.774.332 εκ δολάρια και κατά μέσο όρο 7.485 δολάρια ανά κινηματογράφο. Ορισμένες πηγές του κλάδου θεωρούν ότι η Miramax υπερεκτίμησε τα ακαθάριστα έσοδα του Σαββατοκύριακου έως και 1 εκατομμύριο δολάρια. Η ταινία τελικά απέφερε 50.693.129 δολάρια στις Ηνωμένες Πολιτείες και τον Καναδά και 43 εκατομμύρια δολάρια διεθνώς, αποφέρωντας συνολικά 93,7 εκατομμυρίων δολαρίων έναντι του προϋπολογισμού των 23 εκατομμυρίων δολαρίων. 

### Κριτικές
Ο ιστότοπος ανασκόπησης κριτικών Rotten Tomatoes, δίνει βαθμολογία (Ιανουάριος 2022) θετικής έγκρισης 83% βασισμένες σε 59 κριτικές με μέσο όρο 7.10/10. Η κριτική συναίνεση του ιστότοπου αναφέρει: «Γεμάτο στυλ και σκοτεινή, θορυβώδη ενέργεια, το κοράκι είναι μια γεμάτη δράση οπτική γιορτή που έχει επίσης την ψυχή στην ερμηνεία του αείμνηστου Μπράντον Λι.»  Η ταινία έχει επίσης βαθμολογία 71 στα 100 στο Metacritic με βάση 14 κριτικέςς, υποδεικνύοντας "Γενικά ευνοϊκές κριτικές". 

Οι κριτικοί επαίνεσαν τη δράση και το οπτικό στυλ. Η Κάριν Τζέιμς, γράφοντας για τους The New York Times την αποκάλεσε "μια ταινία ύφους υψηλής κλάσης" και ο Ρότζερ Ίμπερτ το αποκάλεσε "ένα εκπληκτικό έργο οπτικού στυλ".  Οι Los Angeles Times επαίνεσαν επίσης την ταινία.

Ο θάνατος του Λι φέρεται να είχε μελαγχολική επίδραση στους θεατές. Ο Ντέσον Χάου της The Washington Post έγραψε ότι ο Λι "στοιχειώνει κάθε καρέ" και ο Τζέιμς Μπεραρντινέλι αποκάλεσε την ταινία "μια περίπτωση τέχνης που μιμείται τον θάνατο" και ότι αυτό το φάντασμα θα κρέμεται πάντα πάνω από το Κοράκι.  Τόσο ο Μπεραρντινέλι όσο και ο Χάου αποκάλεσαν την ταινία ως τον κατάλληλο επιτάφιο για τον Λι, και ο Ίμπερτ δήλωσε ότι όχι μόνο ήταν η καλύτερη ταινία του Λι, αλλά ήταν καλύτερη από οποιαδήποτε ταινία του πατέρα του Μπρους Λι.  Οι κριτικοί γενικά πίστευαν ότι αυτή θα ήταν μια σημαντική ταινία για τον Λι, αν και ο Μπεραρντινέλι διαφώνησε. Οι αλλαγές που έγιναν στην ταινία μετά το θάνατο του Λι σημειώθηκαν από κριτικούς, οι περισσότεροι από τους οποίους τις είδαν ως βελτίωση. Ο Χάου είπε ότι είχε μεταμορφωθεί σε κάτι συναρπαστικό. 

## Παραπομπές

## Εξωτερικοί σύνδεσμοι
* 

Κατηγορία:Ταινίες του 1994
Κατηγορία:Αμερικανικές ταινίες της δεκαετίας 1990
Κατηγορία:Αμερικανικές ταινίες φαντασίας
Κατηγορία:Αγγλόφωνες ταινίες
Κατηγορία:Ταινίες βασισμένες σε Αμερικανικά κόμικς
Κατηγορία:Ταινίες γυρισμένες στη Βόρεια Καρολίνα
Κατηγορία:Ταινίες τοποθετημένες στο Ντιτρόιτ
Κατηγορία:Ταινίες σε σκηνοθεσία Άλεξ Πρόγιας
Κατηγορία:Ταινίες που αφορούν την εκδίκηση
Κατηγορία:Αμερικανικές ταινίες με υπερήρωες
Κατηγορία:Δραματικές ταινίες με υπερήρωες
Κατηγορία:Θρίλερ ταινίες με υπερήρωες